b"\n_START_ARTICLE_\nNotre-Dame de Fourvi\xc3\xa8re\n_START_SECTION_\nHist\xc3\xb2ria\n_START_PARAGRAPH_\nEs creu que en aquest lloc hi havia el f\xc3\xb2rum rom\xc3\xa0 de Lugdunum on l'any 177 van ser martiritzats els anomenats M\xc3\xa0rtirs de Li\xc3\xb3 i Viena._NEWLINE_Al segle XII s'hi va construir una capella dedicada a Sant Tom\xc3\xa0s Becket que ben aviat va incorporar el culte a la Mare de D\xc3\xa9u del Bon Consell. Malmesa a causa de les Guerres de religi\xc3\xb3, va ser reconstru\xc3\xafda el 1586._NEWLINE_L'any 1643, arran d'una epid\xc3\xa8mia, els consell municipal de Li\xc3\xb3 va posat la ciutat sota la protecci\xc3\xb3 de la Mare de D\xc3\xa9u de Fourvi\xc3\xa8re (voeu des echevins)_NEWLINE_Aquest lloc est\xc3\xa0 estretament lligat a l'origen de la congregaci\xc3\xb3 dels maristes i de la congregaci\xc3\xb3 de religioses de Jes\xc3\xbas-Maria durant la primera meitat del segle XIX_NEWLINE_El 1852 es va col\xc2\xb7locar dalt del campanar de la capella una imatge de la Mare de D\xc3\xa9u de metall daurat obra de Joseph-Hugues Fabisch. La col.locaci\xc3\xb3 d'aquesta est\xc3\xa0tua \xc3\xa9s a l'origen de la popular F\xc3\xaate des Lumi\xc3\xa8res que se celebra cada any a Li\xc3\xb3 al voltant del 8 de desembre, festa de la Immaculada Concepci\xc3\xb3 _NEWLINE_L'actual bas\xc3\xadlica es va construir arran d'un vot ciutad\xc3\xa0 durant la guerra francoprussiana (1870). Els arquitectes van ser el lion\xc3\xa9s Pierre Bossan, succeit a la seva mort (1888) pel seu col\xc2\xb7laborador Louis Sainte-Marie Perrin. La primera pedra es va posar el 1872 i l'esgl\xc3\xa9sia va ser consagrada el 1896. L'any seg\xc3\xbcent li va ser atorgat el t\xc3\xadtol de bas\xc3\xadlica menor._NEWLINE_Com el Sacr\xc3\xa9 Coeur de Par\xc3\xads, Notre-Dame de la Garde a Marsella o el Temple Expiatori del Sagrat Cor del Tibidabo, a Barcelona, entre altres, el Santuari de Fourvi\xc3\xa8re es un exemple destacat d'aquelles esgl\xc3\xa9sies emblem\xc3\xa0tiques constru\xc3\xafdes durant el segle XIX en llocs elevats dominant les ciutats per tal de fer-hi ben visible l'empremta de l'esgl\xc3\xa9sia cat\xc3\xb2lica.\n_START_SECTION_\nDescripci\xc3\xb3\n_START_PARAGRAPH_\nLa bas\xc3\xadlica \xc3\xa9s un edifici molt representatiu de l'arquitectura ecl\xc3\xa8ctica del segle XIX, que combina refer\xc3\xa8ncies a diversos estils del passat, sense que cap d'ells predomini de forma clara. Destaca pel fet poc habitual de tenir quatre torres i sobretot per la rica decoraci\xc3\xb3 de l'interior, que desplega un extens programa iconogr\xc3\xa0fic dedicat a la Mare de D\xc3\xa9u. S\xc3\xb3n igualment notables les escultures de l'exterior._NEWLINE_De la decoraci\xc3\xb3 interior en sobresurten els mosaics. Els d'un costat de la nau fan refer\xc3\xa8ncia a grans fites hist\xc3\xb2riques marianes (Concili d'Efes, Batalla de Lepant, Proclamaci\xc3\xb3 del dogma de la Immaculada Concepci\xc3\xb3) i els de l'altre costat a grans fites de la religi\xc3\xb3 cat\xc3\xb2lica en la hist\xc3\xb2ria de Fran\xc3\xa7a (Arribada de sant Pot\xc3\xad a Li\xc3\xb3, Joana d'Arc a Orleans, dedicaci\xc3\xb3 de Fran\xc3\xa7a a la Mare de D\xc3\xa9u per Llu\xc3\xads XIII). Els dissenys s\xc3\xb3n de l'artista Charles Lameire, especialitzat en aquest tipus de labors decoratives, i la realitzaci\xc3\xb3 t\xc3\xa8cnica dels mosaics va ser a c\xc3\xa0rrec del taller Guilbert-Mart\xc3\xadn de Paris.En la decoraci\xc3\xb3 crida l'atenci\xc3\xb3 la multitud d'\xc3\xa0ngels que en formen part._NEWLINE_La imatge de la Mare de D\xc3\xa9u que presideix el temple \xc3\xa9s una escultura obra de Paul-\xc3\x89mile Millefaut (1892)_NEWLINE_Als peus de la nau, una pintura mural de grans dimensions obra de Victor Orsel representa la Mare de D\xc3\xa9u protegint la ciutat de Li\xc3\xb3._NEWLINE_Sota la bas\xc3\xadlica s'hi troba una \xc3\xa0mplia cripta dedicada a Sant Josep._NEWLINE_La bas\xc3\xadlica fa 86 metres de llargada per 35 d'amplada. Les torres s'alcen fins a 48 metres._NEWLINE_A l'entorn de la bas\xc3\xadlica hi ha l'antiga capella de la Mare de D\xc3\xa9u, la capella de sant Tom\xc3\xa0s, diversos espais d'acollida i un museu d'art religi\xc3\xb3s. Aix\xc3\xad mateix, els jardins que davallen des del tur\xc3\xb3 fins a la ciutat estan dedicats al Rosari, amb les parts d'aquesta preg\xc3\xa0ria cat\xc3\xb2lica marcades a terra per a poder-les resar._NEWLINE_A l'esplanada davant de la bas\xc3\xadlica, una est\xc3\xa0tua (obra d'\xc3\x89lisabeth Cibot)  recorda l'estada del papa Joan Pau II en aquest lloc l'any 1986"